Žilinka, Maroš, generálny prokurátor SR (2024-02-08):
Ďakujem veľmi pekne. Vážený predsedajúci, vážená pani poslankyňa, skôr ako vám odpoviem na otázku, mi dovoľte niekoľko poznámok. V ostatnom čase sa šíria informácie zo strany politických subjektov v takom duchu, že mám právo posielať tajné listy a zúčastniť sa tajných stretnutí, tak vás ubezpečujem, vážené panie poslankyne a páni poslanci, že generálny prokurátor Slovenskej republiky nie je členom žiadnej podzemnej skupiny, s nikým sa tajne nestretávam a nikomu neposielam tajné listy. Musím sa ohradiť aj voči zaťahovaniu generálneho prokurátora a prokuratúry do politického boja vyhlásenia o tom, že som ticho a že tým vytváram politickú hmlu na podporu vládnej koalície. Ad jedna, nie som ticho, nezúčastňujem sa však marketingových aktivít, neobieham médiá, ale komunikujem spôsobom vecným a odborným, zodpovedajúcim štádiu legislatívneho procesu, to znamená s predsedom Národnej rady Slovenskej republiky. Rovnako podsúvanie a manipulovanie verejnosti štýlom dobrý je pre koalíciu vtedy, keď ju zachraňuje § 363, ale keď ju niečo v prípade trestných zmien, keď tu na niečo upozorňujem, vtedy si ma nevšíma. Ad jedna, nikoho nezachraňujem § 363, nezachraňujem, ale reagujem na porušenie zákonnosti. A vtedy si ho nevšíma? Ja nie som ani nadriadeným, ani členom vlády, ani členom Národnej rady Slovenskej republiky a už vôbec nie koalícii. Moje stanoviská a pripomienky legislatívneho charakteru som vyjadril primeraným spôsobom a formou, aká prináleží tak postaveniu generálneho prokurátora Slovenskej republiky, ako aj predsedu Národnej rady Slovenskej republiky. To tajné stretnutie bolo stretnutie na základe môjho listu, ktorým som prvýkrát predložil stanovisko predsedovi Národnej rady k časti návrhu zákona vo vzťahu ku korupčnej trestnej činnosti z 10. januára 2024. Následne som bol pozvaný predsedom Národnej rady na pracovné rokovanie za prítomnosti ministra spravodlivosti, ktoré sa uskutočnilo 15. januára. O tomto tajnom stretnutí sme informovali médiá a zároveň som informoval aj o tom, že predložím predsedovi Národnej rady svoje legislatívne pripomienky aj na základe pracovného stretnutia, ktoré sa uskutočnilo. Tak som učinil následne listom z 26. januára 2024, kedy som predsedovi Národnej rady predložil moje legislatívne pripomienky v piatich oblastiach. Prvá časť bola ku korupčnej trestnej činnosti, ktorá musí zodpovedať a byť v súlade s medzinárodnými záväzkami Slovenskej republiky. Druhá časť bola týkajúca sa garantovania práva na zákonného sudcu v trestných veciach, v ktorých bolo začaté konanie na základe obžaloby alebo návrhu na schválenie dohody o vine a treste na špecializovanom trestnom súde do nadobudnutia účinnosti návrhov zákona. Ďalšia časť pripomienok bola reagujúca na nález Ústavného súdu Slovenskej republiky z 27. septembra 2023 vo vzťahu k podmienkam ukladania trestu prepadnutia majetku. Ďalšia oblasť bola vychádzajúc z vtedy teda navrhnutého návrhu zákona, dnes je to už vo svetle pripomienok obsolentné, k príslušnosti súdov na konanie o trestnom čine poškodzovania finančných záujmov Európskej únie. A ostatná časť pripomienok sa týkala podmienok na nariadenie a vykonanie prehliadok iných priestorov a pozemkov. Medzičasom bol tento list aj s prílohou a konkrétnymi legislatívnymi úpravami zverejnený aj v médiách, takže zrejme ho máte všetci prístupní. Napriek tomu si dovolím prečítať list, ktorý som poslal predsedovi Národnej rady z 26. januára 2024. Preskočím úvodné časti, ktoré sa... (Prerušenie vystúpenia časomerom.)